Белтэлерадыёкампанія здзейсніла шыкоўны праект — выпусціла рарытэтную калекцыю аўдыядыскаў. З гэтай нагоды ў Белдзяржфілармоніі адбыўся гала-канцэрт “Музычны скарб Беларусі”, дзе акрамя ўласна музычных нумароў дэманстраваліся архіўныя відэаздымкі. Той, хто не трапіў у залу, змог паглядзець тэлеверсію, а таксама паслухаць канцэрт па радыё. Асобныя нумары і надалей будуць узнікаць у розных праграмах. А вось сам альбом “Сугучча”, складзены з шасці аўдыядыскаў, набыць немагчыма: гэта так званы прэзентацыйны фонд кампаніі. Ужо адно з-за гэтага ёсць над чым задумацца. Увогуле ж, падрыхтоўка і выпуск дыскаў не маглі не абмінуць шэраг праблем, звязаных як з захаваннем нашай нацыянальнай культурнай спадчыны, так і з яе папулярызацыяй — у краіне ды за мяжой.